འབྲུ་བཙོས་རྗེས་ནང་དུ་ཕབ་བརྒྱབ་ནས་བདུན་ཕྲག་གཅིག་ཡས་མས་ལ་བསྙལ་རྗེས།པ་ཡིབ་ཟེར་བའི་ཁ་ཞབས་ཟངས་ཀྱིས་བརྒྱན་པའི་ཤིང་ཟེའུ་ཆུང་ཆུང་ཞིག་གི་ནང་བླངས་ཤིང་།དེའི་ནང་ཆུ་ཁོལ་བླུགས་ཏེ།དངུལ་གྱིས་བརྒྱན་པའི་གྲོ་མོ་ཟེར་བའི་སྦུབས་ཐུར་ཞིག་དེའི་ནང་དྲངས་ཏེ་འཇིབ་ནས་འཐུང་གི་འདུགསྐྱེམས་ཆང་དེའི་མདོག་སྐྱ་བོ་དང་རོ་ཁ་སྐྱུར་འདྲེས་བ།སྦུབས་ཐུར་གྱིས་འཇིབ་ཞོར་དང་ཆུ་ཁོལ་ལྡུག་ཞོར་དུ་འཐུང་ན།ཆང་འཐུང་གསར་པ་ཡིན་ན་པ་ཡིབ་ནང་གི་འབྲུ་བསྙལ་མ་ཐེངས་གཉིས་ལ་བརྗེ་ན་ར་བཟི་འགྲོ་བ་དང་།ཆང་འཐུང་རྙིང་པ་ཡིན་ན་ཐེངས་གསུམ་བཞི་རེར་བརྗེ་སྟེ་ཉིན་གང་བོར་འཐུང་གི་ཡོད་འདུགང་ཚོ་ཝ་ལུང་དུ་ཉིན་གཅིག་བསྡད་རྗེས་ཡང་དམག་ཅེས་པར་ལམ་ལ་ཆས།ཞོགས་པ་སྔ་པོ་ནས་རྐང་ཐང་དུ་བསྐྱོད་དེ་ཉིན་གུང་ཙམ་ནས་ས་མགོ་ཇེ་མཐོ་དང་གནམ་གཤིས་ཇེ་འཁྱག་རེད།ཕྱི་དྲོའི་ཆུ་ཚོད་༥པ་ཙམ་ནས་ཁ་བ་ལྷབ་ལྷུབ་ཏུ་བབས་ཏེ་རི་ལུང་ཡོངས་རྫོགས་དཀར་སངས་ངེར་གྱུར་སོང་།དགུང་མོའི་ཆུ་ཚོད་༨ཙམ་ལ་གཞི་ནས་རྒྱ་མཚོའི་ངོས་ནས་སྨི་༧༠༠༠ལྷག་ཡོད་པའི་ཡང་དམག་ཅེས་པའི་འབྲོག་སྡེ་དེར་འབྱོར་སོང་།ཡང་དམག་ནི་དུད་ཚང་༡༢ཙམ་ཡོད་པའི་ནོར་ནག་རྐྱང་པ་འཚོ་སྐྱོང་བྱེད་པའི་འབྲོག་སྡེ་ཞིག་རེད།དུད་ཚང་ཕྱུག་ཤོས་ཤིག་ལ་ནོར་ནག་༡༦༠ཡས་མས་ཡོད་འདུགཡང་དམག་ནས་ཡར་བསྐྱོད་ན་འཛམ་གླིང་གི་རི་བོ་མཐོ་ཤོས་གསུམ་པ་གངས་ཅན་མཛོད་ལྔ་ཞེས་པའི་བརྗིད་ཆགས་གངས་རི་དཀར་པོ་དེ་ཡོད།ཡང་དམག་ནི་ཐེངས་འདིའི་ང་ཚོའི་འགྲུལ་བཞུད་ཁྲོད་ཀྱི་ས་མགོ་མཐོ་ཤོས་ཀྱི་གྲོང་སྡེ་དེ་རེད།ས་གནས་འདིར་ཡང་དེ་སྔ་གཞིས་མགོ་མ་གཏོགས་དྷ་རམ་ས་ལའི་མི་སྣ་སུ་གང་ཡང་ཕེབས་མྱོང་མི་འདུགཡང་དམག་གི་འབྲོག་ཁྱིམ་རེའི་སྒོ་ཁར་དབྱར་ཁ་ཞོག་ཁོག་འདེབས་སའི་ཞིང་ཁ་ཕྲན་བུ་རེ་འདུག་ལ།དེར་ཞོག་ཁོག་ཡག་པོ་སྐྱེ་བཞིན་ཡོད་ཀྱང་དབྱར་ཁ་འབྲོག་པ་རྣམས་རི་སྤོ་རྗེས།རི་དྭགས་གནའ་བ་ཡོང་སྟེ་ཞིང་ཁ་འཕྲོ་བརླག་ཏུ་གཏོང་གི་ཡོད་འདུག